Quidquid per futura tempora pro uniuscujusque congruentia inviolabiliter optatur mansurum, scripturarum fide oportet ita muniri ne ulla calliditate possit aliquando impugnari. Ob quam rem Gerardus optimæ memoriæ omnipotentis Dei gratia episcopus notum agere cupimus omnibus nostris matris Ecclesiæ successoribus præsentibus scilicet atque futuris, quia dum apud Eduam celebraremus sinodum sanctam, advenerunt ante celsitudinem nostram primates nostræ ecclesiæ Rodulfus cardinalis archidiaconus et Ansesus abbas et archidiaconus necnon Gauzbertus præpositus, ostendentes nobis qualiter unus fidelis alumnus noster, nomine Rodulfus volebat a nobis impetrare quandam ecclesiam in pago Augustudunensi sacratam in honore sancti Leodegarii martiris Christi. Nos itaque audivimus flagitionem illorum concupiscenti animo et bono desiderio jussimus ei tales grammatoforas nostræ auctoritatis in membranam adscribi, per deprecationem supradictorum fidelium nostrorum et per exhortationem omnis sancti Nazarii collegii ut, diebus quibus Rodulfus advixerit, supra denominatam capellam teneat, regat et possideat et post excessum ejus, Rodulfus nepos ejus in eadem ecclesia successor inviolabiliter permaneat, ea tamen ratione, ut sinodalia servitia persolvat et hoc scriptum inconvulsum perduret, et singulis annis solidos V ad mensam fratrum, festivitate sancti Nazarii quæ celebratur V kalendas augusti, solvere non negligat. Actum Augustuduno feliciter in Christo. Gerardus humilis Eduorum episcopus. Rodulfus cardinalis archidiaconus. Ansesus abbas et archiclavus. Walterius levita. Walterius Eduorum episcopus. Rodmundus decanus. Gauzbertus præpositus. Warnerius clericus. Volbalvus sacerdos. Adalbertus sacerdos. Fulcherius archipresbyter. Eriveus archipresbyter. Ego Rodulfus levita ad vicem Ansesi cancellarii scripsi et subscripsi. Datum IV idus maii, indictione XIII, anno XVIIII regnante Lothario rege.